บัณฑูรลุย จับมือจีน ทำฟินเทค
กสิกรไทยจับมือฟินเทคยักษ์ใหญ่จีน พัฒนาระบบชำระเงินบาท-หยวนสร้างเสถียรภาพ รองรับการลงทุนและการท่องเที่ยว
29 ต.ค. 2565

กสิกรไทยจับมือฟินเทคยักษ์ใหญ่จีน พัฒนาระบบชำระเงินบาท-หยวนสร้างเสถียรภาพ รองรับการลงทุนและการท่องเที่ยว
นายบัณฑูร ล่ำซำ ประธานกรรมการ ธนาคารกสิกรไทย เปิดเผยว่า ได้ลงนามความร่วมมือกับ บริษัท อินเตอร์เนชั่นแนล บิสซิเนส เซ็ทเทิลเม้นท์ (ไอบีเอส) ฟินเทค รายใหญ่จากสาธารณรัฐประชาชนจีนพัฒนาระบบการชำระเงินระหว่างประเทศไทย-จีน ในรูปสกุลเงินบาทและเงินหยวน ด้วยการใช้เทคโนโลยีการประมวลผลแบบกระจาย (Distributed Computing) และบล็อกเชน (Blockchain) ผ่านเครือข่ายการชำระเงินข้ามประเทศ Next Generation Settlement Network (NGSN) โดยในเบื้องต้นเป็นความร่วมมือในการศึกษาความเป็นไปได้ ก่อนจากนั้นจะพัฒนาระบบร่วมกัน คาดว่าจะเริ่มเปิดให้บริการได้ในปี 2560 
ทั้งนี้ ความร่วมมือดังกล่าวสอดคล้องกับทิศทางเศรษฐกิจไทยที่ต้องยังต้องพึ่งพาการค้าต่างประเทศโดยการค้าโลกฝั่งตะวันตกเริ่มยากขึ้น ไทยจึงต้องพึ่งพาแรงค้าขายในฝั่งตะวันออก ซึ่งจีนเป็นประเทศสำคัญในสมการนี้ นอกจากนี้ยังเป็นการลดการพึ่งพาเงินสกุลหลักมาใช้เงินสกุลหยวนที่จะมีบทบาทมากขึ้น 
“ระบบการค้าขายที่ไร้พรมแดนสถาบันการเงินเป็นระบบสำคัญที่ต้องพัฒนาประสิทธิภาพสูงสุดเพื่ออำนวยความสะดวกการค้าระหว่างไทย-จีน ตามความสัมพันธ์ทางเศรษฐกิจของทั้งสองประเทศที่ยิ่งแน่นแฟ้นขึ้น” นายบัณฑูร กล่าว
นายบัณฑูร กล่าวว่า แผนการขยายเครือข่ายในจีนล่าสุดได้รับอนุมัติเบื้องต้นจากทางการจีนในการจดทะเบียนเป็นธนาคารท้องถิ่น โดยยังต้องใช้เวลา 6-7 เดือน ในการตรวจสอบระบบงานเพื่อความมั่นใจในการดำเนินธุรกิจ คาดว่าจะยกระดับเป็นธนาคารท้องถิ่นในประเทศจีน และเปิดสาขาแห่งที่ 4 ที่นครเซี่ยงไฮ้ได้ในปี 2560
อย่างไรก็ตาม ปัจจุบันธนาคารกสิกรไทยมีสาขาและสาขาย่อยในจีน 3 สาขา ได้แก่ สาขาเฉิงตู สาขาเซินเจิ้น สาขาย่อยหลงกั่ง และสาขาฮ่องกง 1 สาขา และมีสำนักงานผู้แทนอีก 3 สาขา ได้แก่สำนักงานผู้แทนคุนหมิง สำนักงานผู้แทนปักกิ่ง และสำนักงานผู้แทนเซี่ยงไฮ้ 
สำหรับจีนเป็นคู่ค้าอันดับ 1 ของไทย และยังเป็นประเทศหลักที่นำเงินลงทุนโดยตรงเข้ามาในไทย โดยในปี 2559 มียอดการค้าระหว่างไทย-จีน อยู่ที่ 2.3 ล้านล้านบาท ดังนั้นความร่วมมือกับไอบีเอสจะช่วยส่งเสริมประสิทธิภาพการชำระเงินระหว่างไทยและจีน สร้างเสถียรภาพของค่าเงิบาทและเงินหยวน อันจะส่งผลให้ปริมาณการค้าการลงทุนและปริมาณนักท่องเที่ยวจีนที่จะเพิ่มมากขึ้นด้วย